## El Consell aprova un conveni amb el Govern per a la concessió de llicències interautonòmiques de caça i pesca en aigües continentals

*** Les persones titulars de la llicència estaran habilitades per a l’exercici d’estes activitats en les comunitats autònomes que també subscriuen l’acord**

El Consell ha autoritzat un conveni entre la Generalitat, mitjançant la Conselleria de Medi Ambient, Infraestructures i Territori, el Ministeri d’Agricultura, Pesca i Alimentació i les comunitats d’Andalusia, Aragó, Castella-la Manxa, Castella i Lleó, Madrid, Extremadura, Galícia, Principat d’Astúries i Regió de Múrcia per a la concessió de llicències interautonòmiques de caça i pesca en aigües continentals.

La coordinació en matèria de caça i de pesca en aigües continentals és una competència del Ministeri d’Agricultura, Pesca i Alimentació, mentres que la regulació en esta matèria recau en les comunitats autònomes, que assumixen competències exclusives en este sentit en els seus respectius estatuts, com és el cas de la Comunitat Valenciana.

Per a l’exercici de la caça i de la pesca continental es necessita una llicència administrativa, obligació que establix la normativa nacional i autonòmica que regula les dos activitats. Estes llicències són documents nominals i intransferibles, que s’emeten en cada una de les comunitats autònomes per al seu àmbit territorial.

Amb l’emissió de les llicències interautonòmiques, les persones titulars estaran habilitades per a l’exercici d’estes activitats en qualsevol d’estes comunitats autònomes que firmen el conveni: Andalusia, Aragó, Castella-la Manxa, Castella i Lleó, Madrid, Comunitat Valenciana, Extremadura, Galícia, Principat d’Astúries i Regió de Múrcia.

Este conveni tindrà una vigència de quatre anys, prorrogable per un altre període de fins a quatre anys addicionals.

Fecha: 18/02/2025